Koosoleku protokoll Tartu Linnavolikogu, 28
Protokoll: Majanduskomisjoni koosolek
Reg nr: 28
Kellaaeg: 15:00 - 17:00
Osalejad: Toomas Kapp, Jelena Frunze, Verni Loodmaa, Tiia Teppan, Riina Kallas, Nikolai Männik, Arvo Lehemets, Asko Tamme, Indrek Hirv, Raimond Viik, Peeter Laurson; elektrooniliselt Lauri Räpp, Laura Danilas
Puudusid: Martin Bek, Tõnu Ints
Kutsutud: abilinnapea Raimond Tamm, abilinnapea Monica Rand, rahandusosakonna juhataja Külli Lust, linnamajanduse osakonna juhataja Rein Haak, linnamajanduse osakonna haljastus- ja puhastusteenistuse juhataja Eda Põldma, linnamajanduse osakonna teedeteenistuse tee-ehituse peaspetsialist Siim Mitt, linnavolikogu liige Lemmit Kaplinski, Tartu Noortevolikogu esindaja Liisi Haljasorg
Failid: LVK_MK_Protokoll_2019_00028.asice ( 27 kb )
04. september 2019. a. nr 28
1. Tartu linna 2019. aasta II lisaeelarve
2. Loa andmine tänavate rekonstrueerimise riigihangete korraldamiseks
3. Loa andmine Tartu linna haljasaladel puittaimede hoolduse riigihanke korraldamiseks
4. Loa andmine Tartu linna haljasalade hoolduse riigihanke korraldamiseks
5. Loa andmine Tartu randades rannavalveteenuse osutamise riigihanke korraldamiseks
6. Informatsioon suuremate teetööde seisust
Kuulati Monica Ranna ettekannet ning Raimond Tamme ja Külli Lusti vastuseid küsimustele.
Kuulati Raimond Tamme ettekannet, Raimond Tamme, Rein Haagi ja Siim Miti vastuseid küsimustele ning komisjoni liikmete arvamusi.
Komisjonile tutvustati Mõisavahe tn 34-47 parkimisalade ja juurdepääsude rekonstrueerimise esimest etappi (Mõisavahe 37, 38 ja 39) ning Turu tänava ja Ropka tee ristmiku, Inseneri tänava ning Jaama tänava ja Rõõmu tee ristmiku rekonstrueerimise plaane.
Linnavalitsuse esindajad selgitasid, et Mõisavahe parklate rekonstrueerimise projekteerimine võttis plaanitust kauem aega ja seetõttu saab töödega alustada järgmise aasta kevadel. Korteriühistuid on teavitatud, et lisanduvad parkimiskohad tulevad tasulised, koha täpset hinda ei ole veel otsustatud. Esimese etapi tööde maksumuse eeldatav hind on ca 400 tuhat eurot.
Komisjon on varem Annelinna üheksakorruseliste majade parkimisprobleemide lahendamist põhjalikult arutanud ja praegu elluviidavat kava toetanud. Märgiti siiski, et linnaeelarvele on see oluline kulu, mida tasuliste kohtade müügist saadav tulu ainult osaliselt katab.
Arvo Lehemets jäi Mõisavahe parkimisalade rekonstrueerimise osas eriarvamusele ja oli eelnõu selle punkti vastu.
Turu tänava ja Ropka tee ristmik on võimalik lahendada nii ringristmiku kui foorristmikuna, linnavalitsus on inseneriteenistuse ettepanekul jäänud fooridega ristmiku juurde. Tööde eeldatav maksumus on ca 690 tuhat eurot.
Komisjonis avaldati arvamust, et ringristmik oleks oluliselt parem lahendus, kuna fooride lisamine Turu tänavale takistab autoliikluse sujuvust, seal on vähe jalakäijaid ning investeering ja edasine halduskulu oleks ringristmiku puhul soodsam. Teisalt märgiti ka, et jalakäijad tulevad piirkonda siis, kui neile luuakse soodsad tingimused.
Inseneri tänaval rekonstrueeritakse 300 meetri pikkune lõik, sõidutee tuleb seitsme meetri laiune, tänava ühele poolele tuleb kõnnitee, teisele kergliiklustee. Tööde eeldatav maksumus on ca 350 tuhat eurot.
Komisjonis avaldati arvamust, et tööstuspargis asuv tänav ei vaja kahele poole kõnni- ja kergliiklusteed, eriti olukorras, kus kergliiklejate seisukohast palju olulisemates linnaosades on palju puudusi.
Asko Tamme jäi selles osas eriarvamusele ja oli seisukohal, et jalakäijaid tuleb igati soodustada.
Põhimõtteliseks probleemiks peeti seda, et komisjonil ei ole selliste projektide lahenduste osas õigel ajal kaasarääkimisvõimalust. Projektid tehakse vastavalt planeeringutele, planeerimisprotsess on aga muutunud valdavalt linnavalitsuse keskseks.
2.1.3. kaaluda, millises etapis tuua informatsioon rekonstrueerimisprojektide kohta komisjoni;
2.2. suunata eelnõu volikogu istungile.
Kuulati Raimond Tamme ettekannet, Raimond Tamme, Eda Põldma ja Rein Haagi vastuseid küsimustele ning komisjoni liikmete arvamusi.
Planeeritava hanke tingimusi tutvustati komisjonile lähemalt juunis.
Komisjonis tõstatati teema, et haljasalade hooldusplaane tehes tuleb arvestada ka Tartu kui 2024. aasta Euroopa kultuuripealinna staatusega, vajalik on selge strateegia linna parkide ja haljasalade korda tegemiseks. Kavandatav uus hange paneb aga mõned teemad kolmeks aastaks lukku.
Eda Põldma selgitas, et pikem hankeperiood annab töövõtjatele kindlustunde investeeringute tegemisel ja tehnika soetamisel.
Komisjonil oli küsimusi ka hanketingimustes töövahenditele seatavate nõuete kohta. Leiti, et vähem müra tekitava tehnika nõudmine peaks olema haljasalade hoolduses läbiv, sealhulgas ka puittaimede hoolduses.
Otsustati saata eelnõu volikokku.
Lemmit Kaplinski oli seisukohal, et linna üldine eesmärk olema tulevikus hooldusklassidest loobuda ja teha selle asemel igale haljasalale oma hoolduskava, nagu on praegu käimas Toomemäe hoolduskava tegemine. Samuti tegi Lemmit Kaplinski ettepaneku, et hooldusklassid võiks olla linna heakorraeeskirjas sätestatud.
Raimond Tamm selgitas, et Toomemägi ongi esimene katsetus kogemuste saamiseks.
Asko Tamme tegi ettepaneku, et linna peaks ka Tähtvere spordipargile hoolduskava tegema, kuigi seda haldab linnaasutus Tartu Sport.
Linnavalitsuse esindajad leidsid, et see mõte väärib kindlasti kaalumist.
Kuulati Raimond Tamme ettekannet.
Kuulati Siim Miti ettekannet, Siim Miti, Raimond Tamme ja Rein Haagi vastuseid küsimustele ning komisjoni liikmete arvamusi.
Verni Loodmaa palus linnavalitsusel selgitada, mida on ette võetud Uue ja Paju tänava ristmiku ohutusega, millele kevadel komisjonis tähelepanu juhiti ja mis pidi kooliaasta alguseks lahenduse saama.
Rein Haagi kinnitusel on plaanis teha ülekäigurada, praegu seda veel ei ole.
Verni Loodmaa tegi ettepaneku kaaluda invaparkimiskohtade põhjendatust Aleksandri tänaval Hansakeskuse ja Kvartali keskuse vahel. Pidevalt parkivad sõidukid takistavad jalakäijate liiklemist. Samuti tuleb menetlusteenistusele anda ülesanne seda kohta rohkem kontrollida, kuna toidukullerid kuritarvitavad võimalust peatuda kauba maha laadimiseks.
Jelena Frunze esitas soovi Annelinna piknikuplatsi rajamiseks. Riina Kallas märkis, et Annelinna Seltsiga ei ole seda teemat arutatud. Komisjonis leiti, et teemaalgatajal tuleb teha koostööd linnavalitsuse ja Annelinna Seltsiga.
Arvo Lehemets soovis informatsiooni Riia tn 195 planeeritava ujula ja hoonestusõiguse eelnõu kohta. Verni Loodmaa tutvustas arengu- ja planeerimiskomisjonis selle teema osas toimunud arutelu.